钦定古今图书集成/明伦汇编/宫闱典/第019卷 > 金
## 钦定古今图书集成/明伦汇编/宫闱典/第019卷 > 金

金制，皇太后卤簿，用唐、宋一定之仪。

按《金史仪卫志》：“皇太后卤簿，用唐、宋制，共二千八百
四十人。清游队三十人。清游旗一，执一人，引二人，夹
二人，并平巾帻、绯裲裆、大口裤，佩弓矢、横刀，执槊弩，
骑。次金吾卫折冲都尉一人，平巾帻、紫裲裆、大口裤、
锦腾蛇弓矢、横刀、䂍槊二人，平巾帻、绯衫、大口裤，夹
折冲。领四十，骑，横刀二十人，报槊四人，弩十六人，并”
平巾帻、绯裲裆、大口裤、横刀、弓矢。次虞候佽飞二十
八人，并平巾帻、绯裲裆、大口裤、弓矢、横刀，骑，夹道，分
左右，均布至黄麾仗。次内仆令、丞各一人，依本品服，
分左右，各书令史二人，平巾帻、绯衫、大口裤，骑从。次
黄麾一，执一人，夹二人，武弁、朱衣、革带，正道骑。次左
右厢黄麾仗，厢各三行，行百人从，内第一行，短戟，五
色氅，执者并黄地白花綦袄、帽、行縢、鞋袜。次外第二
行，戈，五色氅，执人并赤地黄花綦袄、帽、行縢、鞋袜。次
外第三行，仪锽五色幡，并青地赤花綦袄、帽、行縢、鞋
袜。次左右领军卫、《左右威卫》《左右武卫》《左右骁卫》《左
右卫》等卫各三行，行二十人，分前后卫，各主帅六人，
唯左右领军卫各三人，并平巾帻、绯裲裆、大口裤。领
军卫前后狮子文袍帽，馀卫豹文袍帽，各执𨱎石装
长刀，骑领，分前后，每卫各果毅都尉一人检校，被绣
袍。以上各一名，步从。左右领军卫有绛引幡，引前掩
后各三，执者六人，并平巾帻、绯衫、大口裤。次内谒者
监四人，给事二人，内常侍二人，内侍少监二人，并骑，
分左右。以上各有内给使一人步从。次内给使百二
十人，皆宫人，并平巾帻、绯衫、大口裤，分左右，在车后。
次偏扇、团扇、方扇各二十四，分左右，以宫人执之，皆
服间彩大袖裙襦、彩衣、革带、履。次香蹬一，执擎。内给
使四人，平巾帻、绯裲裆、大口裤，在重翟车前。次重翟
车，马四，驾士二十四人，平巾帻、青衫、大口“裤、鞋袜。”次
行障二，坐障二，分左右，夹车，宫人执之，服同执扇。次
“内侍伯二人，领寺人六”，分左右，平巾帻、绯裲裆、大口
裤，执御刀，并骑，夹重翟车。次腰舆一，轝士八人，团雉
扇二，夹舆。次大伞四。次大雉扇八，分左右，横行，为二
重。次锦华盖二，单行一，正道。次小雉扇、朱团扇各十
二，并横行，分左右。次锦曲盖二十四，横行为二重。次
锦六柱八扇，分左右。自腰舆以下，并内给使执之，服
同前。次宫人车。次绛麾二，分左右，执各一人，武弁、朱
衣、革带、鞋袜。次后黄麾一，执一人，夹一人，并骑，武弁、
朱衣、革带，正道。次供奉宫人，在黄麾后。次厌翟车，马
四，驾士二十四人。次翟车、安车，皆四马，驾士各二十
四人。次四“望车”、“金根车”，皆驾牛三，驾士十二人，服同
前。次左右相牙门各二，每门执二人，夹四人，并赤綦
袄、黄袍、帽。第一门在前黄麾前；第二门在后黄麾后。
次左右领军卫，每厢各一百五十人，执殳，并赤地黄
花綦袄、帽，行縢鞋袜，前与黄麾仗齐，后尽卤簿厢，各
主帅四人检校，平巾帻、绯衫、大口裤，被黄袍帽，“执𨱎
石长刀，骑。”其服豹文者二，在内；服狮文者二，一引前，
一护后。次左右领军卫折冲都尉各一人，检校殳仗，
以上各一人骑从。次后殳仗。“内正道置牙门一，每门
监门校尉二人，皆平巾帻、绯裲裆、大口裤，执银装长
刀，骑。”每厢各巡检校尉一人，往来检校，服仗同前。前
后部。鼓吹、金钲、㧏鼓、大鼓、长鸣、中鸣铙吹、羽葆鼓吹、
横吹、节鼓、御马，并减大驾之半。是岁，重翟等六车改
用圆方辂辇及行障、坐障、锦六柱宫人等车。其制度
人数，并见《舆服志》。

### 海陵天德二年尊嫡母徒单氏母大氏皆为皇太后宫名永寿永宁因诏礼官详定典礼及常行导从之仪

按《金史海陵本纪》，天德二年正月癸巳，尊嫡母徒单
氏及母大氏皆为皇太后，名徒单氏宫曰永寿，大氏
宫曰永宁。二月甲子，永寿、永宁两太后父祖赠官有
差。十一月丁亥，以太后旨称“令旨。”按《海陵嫡母徒
单氏传》，徒单氏宗干之正室也。徒单无子，次室李氏
生长子郑王充，大氏生三子，长即海陵。徒单氏贤，遇
下有恩，大氏事之甚谨，相得欢甚。徒单虽养充为己
子，充与海陵俱为熙宗宰相，充嗜酒，徒单常责怒之，
尢爱海陵。海陵自以其母大氏与徒单嫡妾之分，心
常不安。及弑熙宗，徒单与太祖妃萧氏闻之，相顾愕然曰：“帝虽失道，人臣岂可至此。”徒单入宫见海陵，不
曾贺，海陵衔之。天德二年正月，徒单与大氏俱尊为
皇太后。徒单居东宫，号永寿宫；大氏居西宫，号永宁
宫。太后父蒲带，与大氏父俱赠太尉，封王。按《礼志》：
“天德二年正月，诏有司择日奉册唐殷国妃、岐国太
妃，仍别建宫名，合行典礼，礼官检详条具以闻。”其日
质明，有司各具伞扇侍卫如仪。及兵部约量差军兵
并文武百官，诣两宫迎请，引导皇太后入内，并赴受
册殿。入御幄，侍卫如式。次奉册太尉等俱以册置于
案，奉宝司徒等俱以宝置于案，皆盛以匣，覆以帕。诣
别殿门外幄次。教坊提点率教坊入，侍卫官各就列，
皇帝常服，乘舆至别殿后幄次。通事舍人引宣徽使
版奏：“中严”，复位。少顷，又奏“外办。”幄帘卷，教坊乐作，扇
合。两宫皇太后出自后幄，并即御座南向。扇开乐止，
分左右少退。通事舍人引文武百僚班左入，依品重
行西向立定。通事舍人喝：“起居班依常朝例起居。”七
拜讫，引文武百僚班分东西相向立。通事舍人、太常
博士、赞引，太常卿前导，押册官押册而行，奉册太尉、
读册中书令、举册官等以次从之。次押宝官押宝而
行，奉宝司徒、读宝侍中、举宝官等以次从之，俱自正
门入，教坊乐作，至殿庭西阶下少东，北向，于褥位少
置，乐止。册北，宝南。通事舍人、太常博士赞引，太常卿
前导，押册官押册升，乐作，奉册太尉等从之，进至两
宫太后座前褥位，乐止。两宫册宝齐上，齐读举册官
夹侍，奉册太尉各搢笏，北向跪，俛伏，兴，退立。读册中
书令俱进向册前跪奏称：“摄中书令具官臣某谨读
册。”举册官单跪举。中书令各搢笏，读讫，执笏，俛伏，兴，
搢笏，捧册兴于位东回。册函北向，并进跪置于御座
前褥位。中书令、举册官俱降还位。奉册太尉并降阶，
东向以俟。押宝官押宝升，乐作，奉宝司徒等从之。进
至两宫皇太后座前褥位，乐止。举宝官夹侍，奉宝司
徒各搢笏，北向跪，俛伏，兴，退立。读宝侍中俱进当宝
前跪奏称：“摄侍中具官臣某谨读宝。”举宝官单跪对。
侍中各搢笏，读讫，执笏，俛伏，兴，搢笏，捧宝兴于位东，
回宝西，北向，并进跪置于御座前褥位册之南。通事
舍人、太常博士、赞引，太尉、司徒以次应行事官，俱降
自西阶，复本班序立。宣徽使一员，诣皇帝御幄前，俛
伏，跪奏：“臣某谨请皇帝诣两宫皇太后前行称贺之
礼。”俛伏，兴。赞引皇帝再拜，又奏“请北向跪，皇帝贺曰
嗣皇帝臣某言”云云。俛伏，兴，又再拜讫，又奏“请皇帝
少立。”内侍承旨退，西向称“两宫太后旨”云云。皇帝再
拜。宣徽使前引皇帝归幄，常服乘舆还内，侍卫如来
仪。应阶下文武百僚重行立定，通事舍人喝拜，在位
皆再拜。通事舍人引太师诣西阶，升俛伏，跪奏称：“文
武百僚具官臣某等稽首言：皇太后殿下显对册仪，
永安帝养，仰祈福寿，与天同休。”俛伏，兴，降自西阶，复
位立定。通事舍人赞，在位官皆再拜舞蹈，三称万岁，
又再拜。宣徽使升自东阶，取旨退，临阶西向称：“两宫
皇太后旨。”通事舍人赞：“在位官皆再拜。”毕，宣曰：“公等
忠敬尽心，推崇协力，膺兹令典，感愧良深。”宣讫，还位。
通事舍人赞：“谢宣谕拜”，在位官皆再拜舞蹈，三称万
岁，又再拜。通事舍人分引应北向官各分班东西立。
宣徽使升自东阶，奏称：“具官臣等言，礼毕。”降还位。扇
合，皇太后并兴，教坊乐作，降座，还殿后幄次，扇开，乐
止。通事舍人引宣徽使奏“解严。”中书侍郎等各帅捧
册床官升殿跪捧册，并置于床次。门下侍郎等各帅
捧宝床官升殿跪捧宝，并置于床讫。通事舍人引诣
东上阁门投进。所司文武百僚以次出。皇太后常服
乘舆各还本宫，引导如来仪。文武百僚诣东上阁门
拜表贺皇帝退，礼毕，各赴本宫受内外命妇称贺。所
司预于殿内设皇太后御座，司宾引内外命妇于殿
廷，北向依序立。尚仪奏：请皇太后常服即坐。司赞曰：
“再拜。”命妇皆再拜。司宾引班首诣西阶，升，跪贺，称：“妾
某氏等言：伏惟皇太后殿下天资圣善，昭受鸿名，凡
在照临，不胜欣忭。”兴，降阶复位。司赞曰：“再拜。”内外命
妇皆再拜。尚宫承旨，降自西阶，于命妇之北，东向立。
司赞曰：“再拜。”在位者皆再拜。尚宫乃宣答曰：“膺兹典
礼，感愧良深。”司赞曰：“再拜。”在位者皆再拜。退赴别殿。
贺皇帝亦如贺皇太后之仪，惟不致词，不宣答。按
《仪卫志》：天德二年，设皇太后导从六十人，伞子不在
数内，并服簇“四盘雕团花红锦袄，金花悫头，涂金银
束带。”永寿、永宁宫导驾各三十人，伞子各二人，此亦
常行之仪也。

### 贞元元年四月戊寅皇太后大氏崩十月壬戌有司言太后园陵未毕合停冬享及祫祭从之

按《金史海陵本纪》云云。按《海陵母大氏传》：“贞元元
年四月，大氏有疾，诏以钱十万贯求方药。及病笃，遗
言海陵，当善事永寿宫，戊寅崩。”诏尚书省应随朝官
至五月一日方治事。中都自四月十九日为始，禁乐
一月。外路自诏书到日后，官司三日不治事，禁乐一
月，声钟七昼夜。按《海陵嫡母徒单氏传》：贞元元年大氏病笃，恨不得一见。临终，谓海陵曰：“汝以我之故，
不令永寿宫偕来中都，我死必迎致之，事永寿宫当
如事我。”

贞元三年迎永寿太后于上京居中都寿康宫上“永
宁太后谥。”

按《金史海陵本纪》，贞元三年六月乙未，命右丞相仆
散师恭、大宗正丞胡拔鲁如上京，奉迁山陵，及迎永
寿宫皇太后。九月丁卯，上亲迎梓宫及皇太后于沙
流河，命左右持杖二束，跪太后前曰：“亮不孝，久失温
凊，愿痛笞之。”太后掖起之曰：“凡民有子克家犹爱之，
况我有子如此！”叱持杖者退。十月丙子，皇太后至中
都，居寿康宫。乙未，谥永宁皇太后曰慈宪皇后。十二
月乙未，上朝太后于寿康宫。按《海陵嫡母徒单氏
传》：三年，右丞相仆散师恭、大宗正丞胡拔鲁往上京
奉迁山陵。海陵因命永寿宫太后与俱来继使平章
政事萧玉迎祭祖宗梓宫于广宁。海陵谓玉曰：“医巫
闾山多佳致，祭奠礼毕，可奏太后于山”水佳处游览。
及至沙流河，海陵迎谒梓宫，遂谒见太后。海陵命左
右约杖二束自随，跪于太后前，谢罪曰：“亮不孝，久阙
温凊，愿太后痛笞之。不然，且不安。”太后亲扶起之，叱
约杖者使去。太后曰：“今庶民有克家子，立百金产，尚
且爱之，不忍笞。我。有子如此，宁忍笞乎？”十月，太后至
中都，海陵帅百官郊迎，入居寿康宫。是日，海陵及后
宫宰臣以下，奉觞上寿，极欢而罢。按《海陵母大氏
传》，贞元三年大祥，海陵率后宫奠哭于菆宫。海陵将
迁山陵于大房山，故大氏犹在菆宫也。九月，太祖、太
宗、德宗梓宫至中都，尊谥曰“慈宪皇后。”海陵亲行册
礼，与德宗合葬于大房山，升祔太庙。

### 正隆六年海陵弑皇太后徒单氏

按《金史海陵本纪》，正隆六年八月“癸丑，以谏伐宋，弑
皇太后徒单氏于宁德宫，仍命即宫中焚之，弃其骨
水中，并杀其侍婢等十馀人。”按《海陵嫡母徒单氏
传》：“海陵侍太后于宫中，外极恭顺，太后坐起，自扶掖
之，常从舆辇徒行，太后所御物，或自执之，见者以为
至孝，太后亦以为诚然。及谋伐宋，太后谏止之，海陵
心”中益不悦，每谒太后，还必忿怒，人不知其所以。及
至汴京，太后居宁德宫，太后使侍婢高福娘问海陵
起居，海陵幸之，因使伺太后动静。凡太后动止，事无
大小，福娘、夫特末哥教福娘增饰其言，以告海陵。及
枢密使仆散师恭征契丹，撒八辞谒太后。太后与师
恭语久之，大概言“国家世居上京，既徙中都，又自中
都至汴，今又兴兵涉江、淮伐宋，疲弊中国。我尝谏止
之，不见听。契丹事复如此，奈何？”福娘以告海陵，海陵
意谓太后，以充为子，充四子皆成立，恐师恭将兵在
外，太后或有异图，乃召点检大怀忠、翰林待制斡论、
尚衣局使虎特末、武库直长习失使杀太后于宁德
宫，命护卫高福辞勒蒲速斡以兵士四十人从，且戒
之曰：“汝等见太后，但言有诏，令太后跪受，即击杀之，
勿令艰苦。”太后同乳妹安特多口，必妄言当令速死，
及指名太后左右数人，皆令杀之。太后方樗蒱，大怀
忠等至，令太后跪受诏。太后愕然，方下跪，虎特末从
后击之，仆而复起者再。高福等缢杀之，年五十三，并
杀安特及郡君白散、阿鲁瓦、叉察乳母南撒、侍女阿
斯斡里保、宁德宫护卫温迪罕、查剌直长王家奴、撒
八、小底忽沙等。海陵命焚太后于宫中，弃其骨于水，
并杀充之子檀奴阿里、白元奴耶补儿逃匿，归于世
宗，自军中召师恭还，杀之，及杀阿斯子孙撒八二子、
忽沙二子。封高福娘为郧国夫人，以特末哥为泽州
刺史，海陵许福娘征南回，以为妃，赐银二千两，敕戒
特末哥“无酣酒殴福娘，殴福娘必杀汝。”大定间，谥徒
单氏曰哀皇后。自泽州械特末哥、福娘至中都，诛之。
其后贬海陵为庶人。宗干去帝号，复封辽王，徒单氏
降封辽王妃云。

### 世宗大定二十九年皇太孙即皇帝位尊母徒单氏为皇太后改仁寿宫为隆庆宫月累朝于隆庆

按《金史章宗本纪》：“大定二十九年春正月，世宗崩，以
皇太孙即皇帝位。癸卯，以皇太后命为令旨。戊午，名
皇太后宫曰仁寿。二月癸亥，追尊皇考为皇帝，母为
皇太后。戊辰，更仁寿宫名隆庆。三月壬辰，朝于隆庆
宫。是月凡五朝。夏四月戊子，朝于隆庆宫。五月戊午，
朝于隆庆宫。癸未，朝于隆庆宫。六月己亥，朝于隆庆
宫。甲辰，朝于隆庆宫。秋七月甲子，朝于隆庆宫。甲戌
乙酉，太后幸寿安宫。八月戊子朔，奉皇太后幸寿安
宫。庚子，朝于隆庆宫。是月凡三朝。九月甲子，朝于隆
庆宫。是月凡四朝。冬十月庚寅，朝于隆庆宫。是月凡
四朝。十一月己未，朝于隆庆宫。壬申，朝于隆庆宫。十
二月丙戌朔，朝于隆庆宫。是月凡五”朝：按《显宗孝
懿皇后徒单氏传》：“后先忒里辟剌人也。父贞，尚辽王
宗干女梁国公主。显宗为皇太子，大定四年九月，备
礼亲迎于贞第。是年十一月，封为皇太子妃，生章宗。
章宗即位，尊为皇太后，更所居仁寿宫，名曰隆庆宫诏有司岁奉金千两、银五千两、重币五百端、绢二千
疋、绵二万两、布五百疋”、钱五万贯，他所应用，内库奉
之，毋拘其数。上月或五朝、六朝而后，愈加敬俭，见诸
大长公主，礼如平时。惇睦九族，恩纪皆洽。尢恶闻人
过，谀佞之言无所得入。恕以容物，未尝见喜愠。然御
下公平，虽至亲无所阿徇。

### 章宗明昌元年帝屡朝隆庆宫诏正旦先贺太后然后进酒以服未阕不许礼官奉上册宝

按《金史章宗本纪》，“明昌元年春正月丙辰朔，以世宗
丧，不受朝贺，上朝于隆庆宫，是月凡四朝。二月甲辰，
朝于隆庆宫，是月凡四朝。三月丙辰，还都，朝于隆庆
宫，是月凡六朝。夏四月甲申朔，朝于隆庆宫，是月凡
四朝。五月朝于隆庆宫，是月凡三朝。六月壬辰，奉皇
太后幸寿庆寺。秋七月庚午，朝于隆庆宫，八月戊子”，
朝于隆庆宫，是月凡三朝。九月庚申，朝于隆庆宫。冬
十月戊子，朝于隆庆宫。十一月己卯，朝于隆庆宫。是
月凡五朝。十二月乙巳，朝于隆庆宫。丙午，诏有司，正
旦可先贺隆庆宫，然后进酒。按《显宗孝懿皇后徒
单氏传》，明昌元年，礼官议以五月奉上册宝，后弗许。
上屡为之请，后曰：“今世宗服未终，遽衣锦绣、佩珠玉，
于礼何安？当俟服阕行之。”上谕有司曰：“太后执意甚
坚，其待来年”

明昌二年，皇太后不豫，帝殷勤侍疾，寻崩。

按《金史章宗本纪》，“明昌二年春正月乙卯，皇太后不
豫，自是日往侍疾，丙夜乃还。辛酉，皇太后崩。丙寅，以
左副都点检廪等报哀于宋、高丽。夏四月乙酉，葬孝
懿皇太后于裕陵。九月丁未朔天寿节，以皇太后丧
不受朝。”按《显宗孝懿皇后徒单氏传》，明昌二年正
月崩于隆庆宫，年四十五，谥曰孝懿，祔葬裕陵。后好
诗《书》，尢喜《老》《庄》，学纯淡清懿，造次必于礼。逮嫔御以
和平，其有生子而母亡者，视之如己所生，慈训无间。
上时问安，见事有未当者，必加之严诫云。

明昌三年皇太后小祥有司请依世宗忌辰故事
按《金史章宗本纪》：“明昌三年春正月乙巳朔，以皇太
后丧，不受朝。丙戌以孝懿皇后小祥。尚书省请依明
昌元年世宗忌辰例，诸王陪位，服惨素，去金玉之饰，
百官不视事，禁音乐屠宰。从之。”

### 承安元年以礼官言不行追册礼

按《金史章宗本纪》：承安元年夏四月甲戌，尚书省以
赵承元言，请追上孝懿皇太后册宝，然后行谥册礼。
礼官执奏，“尊皇太后已诏示中外，无追册礼，从之。”

### 卫绍王至宁元年八月被弑宣宗即皇帝位九月辛未诏追尊皇妣为皇太后

按《金史宣宗本纪》云云按《显宗昭圣皇后刘氏传》：
“后辽阳人，大定元年选入东宫，时年二十三。三年三
月十三日，宣宗生，是日大雨震电，后惊悸得疾，寻卒。
承安五年，赠裕陵昭华。宣宗即位，追尊为皇太后，升
祔显宗庙，追谥昭圣皇后。”

### 哀宗正大元年帝即位尊皇后温敦氏母元妃温敦氏皆为皇太后

按《金史哀宗本纪》，“元光二年十二月辛卯，奉遗诏即
皇帝位，改元正大。元年春正月戊午，上始视朝。尊皇
后温敦氏、元妃温敦氏皆为皇太后，号其宫一曰仁
圣，一曰慈圣。百官入贺于隆德殿。”按《宣宗皇后王
氏传》：“宣宗皇后王氏，中都人，明惠皇后妺也。宣宗封
翼王，后入王邸，及见后姊有姿色，又纳之。贞祐元年，
封”后为元妃，姊为淑妃。淑妃生哀宗，后无子，养哀宗
为己子。贞祐二年，赐姓温敦氏。宣宗崩，哀宗即位。正
大元年，尊后为皇太后，号其宫曰仁圣，进封后父曰
南阳郡王。或曰：宣宗为诸王时，庄献太子母为正妃，
及即位，尊为皇后。贞祐元年九月，诏曰：“元妃某氏，久
奉侍于潜藩，已赐封于国号，可立为皇”后。其名氏盖
不可考也。或又曰：自王氏姊妹入宫而后宠衰，寻为
尼，王氏遂立为后，皆后姊明惠之谋也。初，王氏姊妹
受封之日，昏霾黄气充塞天地。已而后梦丐者数万
踵其后，心甚恶之。占者曰：“后者，天下之母也。百姓贫
窭，将谁诉焉？”后遂敕有司，京城设粥与冰药。及壬辰、
癸巳岁，河南饥馑，大元兵围汴，加以大疫，汴城之民
死者百馀万，后皆目睹焉。按《明惠王皇后传》：后，王
皇后之姊也，生哀宗。宣宗即位，封为淑妃。及妹立为
后，进封元妃。哀帝即位，诏尊为皇太后，号其宫曰“慈
圣。”后性端严，颇达古今。哀宗已立为皇太子，有过尚
切责之，及即位，始免榎楚。

正大八年九月丙申，慈圣宫皇太后温敦氏崩。遗诰：
“园陵制度，务从俭约。”

按《金史哀宗本纪》云云按《宣宗明惠皇后传》：正大
八年九月丙申，后崩，遗命园陵制度务从俭约。十二
月己未，葬汴城迎朔门外五里庄献太子墓之西，谥
明惠皇后。

====天兴二年正月辛酉遣奉御术甲塔失不后弟徒单四喜往汴京奉迎两宫甲戌两宫值变不果行四月====甲午两宫北迁。

按《金史哀宗本纪》云云。按《宣宗皇后王氏传》：“天兴
二年正月，遣近侍徒单四喜、术甲塔失不奉迎两宫。
后御仁安殿，出铤金及七宝金洗，分赐从行忠孝军。
是夜两宫及柔妃裴满氏等乘马出宫，行至陈留，城
左右火起，疑有兵，不敢进。后亟命还宫。明日入宫，憩
四喜家，少顷，辇迎入宫。方谋再行，京城破，后及诸妃
嫔”北迁，不知所终。